
Az analitikus kognitív stílus és a kognitív flexibilitás kapcsolata a paranormális hiedelmekkel

Kutatásunk célja, hogy megvizsgáljuk az analitikus gondolkodásmód és a kognitív flexibilitás paranormális hiedelmekre gyakorolt hatását. A kognitív tényezők mellett a paranormális hiedelmek végzettséggel, korral, nemmel és vallásos hiedelmekkel való kapcsolatát is elemezzük. A vizsgálat egy nagyobb kutatás részét képezi, amely egy kognitív pszichológiai kutatócsoport keretein belül valósul meg. A vizsgálati személyek (N=324) a CFS és az R-PBS önbevalláson alapuló kérdőíveket, valamint a CRT és BRC analitikus gondolkodást mérő tesztfeladatokat töltötték ki a vírushelyzetre való tekintettel online formában. Eredményeink azt mutatták, hogy a hagyományos vallásos és a paranormális hiedelmek között szoros kapcsolat van, amely annak tudható be, hogy a vallásos és a paranormális hívők egyaránt hisznek egy felsőbb erő létezésében. Az analitikus gondolkodásmód és a végzettség szignifikáns mértékben magyarázza a paranormális hiedelmeket. Az analitikus gondolkodásmóddal jellemezhető egyének feltehetőleg azért hisznek kevésbé a paranormális jelenségekben, mert mindent alaposan megvizsgálnak és elemeznek, amit tapasztalnak. A magasabb végzettséggel rendelkező egyének kisebb valószínűséggel hisznek a paranormális jelenségek létezésében, feltételezhetően az oktatás miatt, amely közvetett módon – az analitikus gondolkodásmódon keresztül befolyásolja az egyén paranomális hiedelmeit. A kognitív flexibilitás pozitív irányú, gyenge-közepes hatást gyakorol a paranormális hiedelmekre. A paranormális hiedelmekre nem jellemző a merev szabályrendszer, a magas kognitív flexibilitás pedig nyitottabb gondolkodással és a paranormális hiedelmek elfogadására való nagyobb hajlandósággal párosulhat. Az életkor vizsgálatunkban feltehetőleg más változókon keresztül gyakorol hatást a paranormális hiedelmekre. Eredményeink alapján a nők hajlamosabbak hinni a paranormális jelenségek létezésében, mint a férfiak. Kutatásunkban nem vizsgáltuk a paranormális hiedelmekben megjelenő nemi különbségek okát, ezért nem tudjuk pontosan megállapítani azt, hogy mi állhat a jelenség hátterében.



